เอ็กซิมฯค้ำประกันส่งออกให้กลุ่มเอสซีจี
เอ็กซิมแบงก์ จับมือองค์กรรับประกันแห่งชาติอินโดนีเซีย คุ้มครองความเสี่ยงเอสซีจี เคมิคอลส์ ขยายการส่งออกปิโตรเคมี
1 มี.ค. 2555

เอ็กซิมแบงก์ จับมือองค์กรรับประกันแห่งชาติอินโดนีเซีย คุ้มครองความเสี่ยงเอสซีจี เคมิคอลส์ ขยายการส่งออกปิโตรเคมี
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และนายศักดิ์ชัย ปฏิภาณปรีชาวุฒิ กรรมการผู้จัดการ บริษัท เอสซีจี พลาสติกส์ ในเอสซีจี เคมิคอลส์ ได้ลงนามในกรมธรรม์ประกันการส่งออกเพื่อคุ้มครองความเสี่ยงในการส่งออกไปยังตลาดอินโดนีเซีย 
นายคนิสร์ ยังได้ลงนามในบันทึกข้อตกลงการรับประกันต่อร่วมกับนายซาฟรีล ราซีฟอามิร กรรมการผู้จัดการ PT Asuransi Ekspor Indonesia Persero (ASEI) หรืออาเซ่ ซึ่งเป็นองค์กรรับประกันการส่งออกแห่งชาติของอินโดนีเซีย
ภายใต้ความร่วมมือครั้งนี้ เอ็กซิมแบงก์จะให้บริการประกันการส่งออก เพื่อคุ้มครองความเสี่ยงด้านการชำระเงินค่าสินค้าส่งออกของผู้ผลิตถุงพลาสติกรายใหญ่ ในประเทศอินโดนีเซียให้แก่บริษัท เอสซีจี พลาสติกส์ ในเอสซีจี เคมิคอลส์ ซึ่งเป็นผู้ผลิตปิโตรเคมีรายใหญ่ของไทยและผู้ผลิตชั้นนำในภูมิภาคเอเชียแปซิฟิก โดยมีอาเซ่เป็นผู้รับประกันต่อทำหน้าที่รับประกันความเสี่ยงต่อจากเอ็กซิมแบงก์อีกทอดหนึ่ง ซึ่งในกรณีที่เอสซีจี พลาสติกส์ ไม่ได้รับชำระเงินค่าสินค้าจากการส่งออกจากความเสี่ยงทางการค้า ผู้ซื้อล้มละลาย ผู้ซื้อปฏิเสธการชำระเงิน ผู้ซื้อปฏิเสธการรับมอบสินค้า หรือความเสี่ยงทางการเมือง เอ็กซิมแบงก์จะจ่ายค่าสินไหมทดแทนให้สูงสุดถึง 90% ของความเสียหายที่เกิดขึ้น และช่วยติดตามหนี้คืนเมื่อมีปัญหา 
“นี่เป็นครั้งแรกของความร่วมมือระหว่างสถาบันการเงินของรัฐในไทยและอินโดนีเซีย เพื่อเพิ่มมูลค่าทางธุรกิจให้แก่บริษัทเอกชนรายใหญ่ของทั้งสองประเทศ ช่วยให้บริษัทปิโตรเคมีรายใหญ่ของไทยสามารถขยายธุรกิจผลิตและส่งออกเม็ดพลาสติกไปยังอินโดนีเซียอย่างมั่นใจ โดยไม่ต้องกังวลว่าจะไม่ได้รับชำระเงินค่าสินค้า เพื่อส่งออกต่อไปยังตลาดสหรัฐและยุโรป และถือเป็นก้าวสำคัญการเป็นประชาคมเศรษฐกิจอาเซียนในปี 2558” นายคนิสร์ กล่าว
นายศักดิ์ชัย กล่าวว่า เอสซีจี เคมิคอลส์ มียอดส่งออกในปีนี้เพิ่มขึ้นอีก 2,400 ล้านบาท